Pekonikuutiot pitää Atrian mukaan valmistaa Ruotsissa, sillä Suomessa ei ole pekoninvalmistukseen sopivia laitteita. Yhtiö kertoo lihan olevan suomalaista.

Helsinkiläinen Satu ihmetteli ruokakaupassa Atrian pekonivalmistetta.

Atria hehkutti tuotteen suomalaisuutta. Pakkauksen päällä luki isoin kirjaimin ”Suomalainen pekonikuutio”. Pakkauksen yläkulmassa oli mainoslause ”aina suomalaista lihaa”.

Kun Satu luki pikkupräntillä olevaa tuoteselostetta, valmistusmaaksi oli merkitty Ruotsi.

– Viedäänkö suomalaisia sikoja lahden yli teuraaksi, pilkotaanko ne siellä pekoniksi ja tuodaan takaisin Suomeen? Vai teurastetaanko siat täällä ja Ruotsissa sitten vain kuutioidaan, Satu ihmetteli.

Sadun mieleen muistui Saarioisten leikkele. Uutisista hän oli lukenut, miten Saarioisten valmistamassa Kultakinkku-leikkeleessä ovat kotimainen ja ulkomainen liha sekaisin.

Atrian tiedottaja Marja Latvasalo selvittää pekonikuutioista, että pekoni on tehty suomalaisesta lihasta.

Latvasalo kertoo, että siat on kasvatettu ja teurastettu Suomessa. Liha on sitten viety Ruotsiin, Atrian tehtaalle. Ruotsissa työt tehdään loppuun.

– Meillä ei ole pekonin valmistukseen tarvittavia laitteistoa eikä tiloja Suomessa. Me viemme lihat Ruotsin tehtaalle, jossa laitteet ovat valmiina.

Näin Atria on välttynyt isoilta laiteinvestoinneilta.

Pekonin lisäksi Atria tuottaa Ruotsissa maksamakkaraa. Pekoni valmistetaan Atrian Malmön tehtaalla ja maksamakkara Tranåsin tehtaalla.

Latvasalon mukaan Atria ei ole saanut palautetta harhaanjohtavasta markkinoinnista.

– Emme näe sitä harhaanjohtavana, koska pekoni on kotimaista lihaa. Ja ihan omalla tehtaalla valmistetaan.